CELEX: 62021TN0606
Language: sk
Date: 2021-09-20 00:00:00
Title: Vec T-606/21: Žaloba podaná 20. septembra 2021 – TestBioTech/Komisia

22.11.2021   
            
            
               SK
            
            
               Úradný vestník Európskej únie
            
            
               C 471/53
            
         
      Žaloba podaná 20. septembra 2021 – TestBioTech/Komisia
      (Vec T-606/21)
      (2021/C 471/75)
      Jazyk konania: angličtina
      
         Účastníci konania
      
      
         Žalobkyňa: TestBioTech eV (Mníchov, Nemecko) (v zastúpení: K. Smith, advokát)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie žalovanej z 8. júla 2021, ktorým sa zamietla zmena alebo zrušenie vykonávacieho rozhodnutia žalovanej (EÚ) 2021/61 (1), ktorým sa spoločnosti Monsanto Europe SA povoľuje podľa nariadenia GM (2) umiestniť na trh výrobky, ktoré obsahujú geneticky modifikovanú sóju MON 87751 x MON 87701 x MON 87708 x MON 89788 a jej modifikácie v EÚ,
               
            
                  —
               
               
                  uložil akékoľvek opatrenie, ktoré považuje za potrebné,
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza dva žalobné dôvody.
      
                  1.
               
               
                  Prvý žalobný dôvod sa zakladá na tom, že žalovaná sa dopustila zjavne nesprávneho posúdenia, keď nevzala do úvahy alebo nedostatočne vzala do úvahy možný vplyv skladania génov na expresiu génu v kombinácii s používaním herbicídov a/alebo nevyžadovala, aby sa vykonalo dostatočné posúdenie v reálnych podmienkach opakovaného používania herbicídov a/alebo používania veľkého množstva dvoch herbicídov, ktoré modifikovaná sója toleruje.
               
            
                  2.
               
               
                  Druhý žalobný dôvod sa zakladá na tom, že žalovaná sa dopustila zjavne nesprávneho posúdenia, keď nevzala do úvahy alebo nedostatočne vzala do úvahy možnú toxicitu, imunogenicitu a/alebo alergenicitu v modifikovanej sóji v dôsledku synergického efektu medzi proteínmi, ktoré má po genetickej modifikácii vyjadriť, prirodzene sa objavujúce inhibítory proteázy v sóji, vplyv herbicídov a/alebo zvyškov herbicídov pri zbere úrody a/alebo nevyžadovala, aby sa vykonali skúšky kŕmenia zvierat.
               
            
         (1)  Ú. v. EÚ L 26, 2021, s. 44.
      
         (2)  Nariadenie (ES) č. 1829/2003 Európskeho parlamentu a Rady z 22. septembra 2003 o geneticky modifikovaných potravinách a krmivách (Ú. v. ES L 268, 2003, s. 1; Mim. vyd. 13/032, s. 432).